बड़ी-बड़ी कंपनियों के मालिक यहां रोते हैं; ऐसे ही एक 100 करोड़ दे गया
Shirdi Sai Baba Mandir - Why RBI Banks Refuse To Accept Coins From Shirdi Temple. Follow Shirdi Temple Interesting News, Reports And Details On Dainik Bhaskar.  शिरडी के साईंबाबा मंदिर परिसर में हूं। यह मंदिर इन दिनों चढ़ावे को लेकर सुर्खियों में हैं। दरअसल बैंक ने मंदिर में चढ़ने वाले सिक्कों को जमा करने से इनकार कर दिया है
चिलचिलाती गर्मी में अंगारे उगलते पत्थर पर नंगे पांव सब बस चले जा रहे हैं। पांव में छाले पड़ रहे हैं, लेकिन इन्हें कोई फर्क नहीं पड़ रहा।
उम्र, बीमारी, मौसम सभी पर भारी है आस्था। किसी के भी माथे पर शिकन नहीं। कोई चेहरा मायूस है, तो कोई हाथ जोड़े हुए है, कोई रो रहा है तो कोई झोली फैलाकर खड़ा है।
सुबह के 11 बजे हैं। मैं शिरडी के साईंबाबा मंदिर परिसर में हूं। यह मंदिर इन दिनों चढ़ावे को लेकर सुर्खियों में है। दरअसल बैंक ने मंदिर में चढ़ने वाले सिक्कों को जमा करने से मना कर दिया है।
इसकी वजह मंदिर ट्रस्ट के पूर्व ट्रस्टी और भाजपा नेता सचिन तांबे बताते हैं, ‘हर दिन मंदिर में लगभग 27 से 30 लाख सिक्के चढ़ते हैं। मंदिर का सालाना चढ़ावा 400 करोड़ से ज्यादा ही रहता है।
मंदिर जिन बैंकों में यह चढ़ावा जमा करता है, उन बैंक में जगह की कमी की वजह से सिक्के जमा करने से मना कर दिया गया है।
बैंक उन सिक्कों को आगे भेजता ही नहीं है। अपने पास लेकर बैठा है अब इसमें मंदिर की क्या गलती।
मंदिर के पूर्व मुख्य पुजारी बालकृष्ण जोशी बताते हैं कि रिर्जव बैंक ऑफ इंडिया से बात हो गई है। हमें चढ़ावे के सिक्कों वाले मसले को जल्द सुलझाने का आश्वासन मिला है।
साईंबाबा के श्रद्धालु और उनके मंदिर दुनिया के हर कोने में हैं। सिक्कों वाले मसले से इतर बात करें तो मैं हमेशा से जानना चाहती थी कि आखिर ऐसी क्या वजह है कि यहां इतनी तादाद में श्रद्धालु आते हैं और करोड़ रुपया चढ़ावा चढ़ाते हैं।
पंथ सीरीज में आज कहानी शिरडी के साईं बाबा मंदिर की, जहां मैं अपनी इस जिज्ञासा को शांत करने पहुंची थी। 
महाराष्ट्र के जिला अहमदनगर के शिरडी में दाखिल होते ही जहां नजर घुमाओ तो लगता है कि हम होटलों के शहर में आ गए। होटलों के बीच ब्रांडेड कपड़ों की दुकानें, महाराष्ट्रियन परंपरागत पैठनी साड़ी की दुकानें और रेस्त्रां।
शाम ढलते ही सड़कों पर सैकड़ों टूरिस्ट बसें खड़ी हैं। इन सभी को पार करके मैंने आज सिर्फ इतना पता किया कि दर्शन कैसे होंगे।
मंदिर सुबह 4 बजे से रात 10 बजे तक खुलता है। सुबह साईं बाबा के दर्शन के लिए लंबी कतार देखकर मेरी तो हिम्मत नहीं हुई कतार में लगने की।
मैं PRO ऑफिस खुलने का इंतजार करती रही। सूरज सिर पर चमकने लगा था। नंगे पांव खड़ा नहीं हुआ जा रहा था।
मैं किसी तरह से ऑनलाइन टोकन नंबर जनरेट करवाकर दोपहर 11 बजे PRO ऑफिस पहुंची।
PRO मंदिर के बारे में खास जानकारी नहीं देना चाहते हैं। कहते हैं कि CEO ही जानकारी देंगे, लेकिन वह भी छुट्टी पर हैं।
साईं बाबा मंदिर को एक ट्रस्ट चलाता है और ट्रस्ट महाराष्ट्र सरकार के अधीन है। यहां काम करने वाले और पूजा पाठ करने वाले सभी सरकारी कर्मचारी हैं, जिन्हें तनख्वाह दी जाती है। इन्हें मीडिया से बात करने की इजाजत नहीं है।
PRO ने कहा कि आप मंदिर में सुबह से रात तक होने वाली सभी चारों आरतियां देखें। इसके लिए प्रति आरती 400 रुपए देने होंगे।
VIP दर्शन के लिए भी 200 रुपए देने होते हैं, लेकिन मैं पत्रकार थी इसलिए बिना 200 रुपए दिए अंदर चली गई।
आरती और लाइव दर्शन करने की ऑनलाइन व्यवस्था भी है। इसके लिए भी फीस देनी होती है। मैंने इतना कॉमर्शियल मंदिर पहली दफा देखा है।
यहां सुविधाओं के लिए पग-पग पर पैसे देने पड़ते हैं। मैं VIP दर्शन करने वाली कतार में लग गई।
मैंने कई लाइनें फटाक से पार कर लीं जबकि मेरे समानांतर ही नॉर्मल दर्शन करने वाली लाइन लगी थी, जिसमें जबरदस्त भीड़ थी।
मैं पार करते-करते तंग सीढ़ियों की ओर पहुंची, जहां से 12 सीढ़ियां नीचे उतरना था। सब जगह सेंट्रलाइज्ड एसी है। सांस लेने में घुटन नहीं होती है।
आगे जाने के लिए कुछ दूर पैदल चलते हैं। फिर सीढ़ियों से ऊपर चढ़कर पहुंचने पर एक हॉल आता है।
यहां से लगभग 500 मीटर की दूरी पर एड़ियां उठा-उठा कर लोग देख रहे हैं।
गहरे नीले रंग के चोगे में श्रद्धालुओं के लिए 100 किलो सोने के सिंहासन पर बैठे यह महज इटालियन मार्बल की मूर्ति नहीं है बल्कि साक्षात साईं बाबा हैं।
वही साईं बाबा जिन्होंने पानी से दिए जला दिए थे।
पग-पग भरते बाबा के पास जाते ही दो पुजारी उनके आसपास बैठे दिखते हैं।
पुलिस का पहरा है, जो जरा सा भी मूर्ति के पास रुकने नहीं देते हैं। लोग लगातार मूर्ति को निहार रहे हैं।
आंखें भीग रही हैं, रो रहे हैं। वहां से जाने का नाम नहीं ले रहे। दंडवत लेट-लेट कर नाक रगड़ रहे हैं।
पिताओं ने बच्चों को कंधों पर बिठा रखा है, वहां से जाते हुए पीछे मुड़-मुड़ कर तब तक साईं बाबा को देख रहे हैं जब तक मूर्ति आंखों से ओझल नहीं हो जाती।
साईं बाबा और भक्त के बीच कैसा रिश्ता है इस पर सचिन तांबे एक सच्ची कहानी सुनाते हैं। वे बताते हैं, ‘आस्था का यह आलम है कि एक दफा एक श्रद्धालु ने पूरे 100 करोड़ का दान किया। सारी फॉर्मेलिटी होने के बाद जब मैं मंदिर परिसर में गया तो देखा वह बाबा के सामने जोर-जोर से रो रहा है।
शाम को मेरी उससे फिर मुलाकात हुई। मुझसे रहा नहीं गया कि इतने अमीर आदमी को आखिर क्या दुख है। मैंने उससे यही सवाल पूछ लिया। वह कहने लगा कि दुख तो सभी को होता है बस बाबा के सामने रो देने से, बता देने से रास्ते मिल जाते हैं।’
सचिन तांबे को एक और कहानी याद आती है। कहते हैं कि ऐसा ही एक इंडस्ट्रियलिस्ट के साथ भी हुआ।
मैंने उनसे भी पूछ लिया कि रो क्यों रहे हो, ऐसा क्या हो गया है कि इतने परेशान हो। वह कहने लगे कि मेरी कंपनी की टैगलाइन है- कम्प्लीट मैन। लेकिन यह भी सच है कि कोई कभी भी कम्प्लीट नहीं होता है। सबको ईश्वर के सामने जाना होता है इसीलिए यहां आया हूं।
अब तक दर्शन कर मैं मुख्य मंदिर के बाहर आ जाती हूं। यहां से बाहर आने पर गुरु स्थान है। सचिन कहते हैं कि साईं बाबा यहां बैठा करते थे।
दावा है कि एक दफा साईं ने यहां खुदाई करने के लिए किसी को कहा तो कमरा और जलते हुए दीप मिले थे। साईं के अनुसार यह उनके गुरु का स्थान है। यहीं एक नीम का पेड़ भी है, यहां भी साईं बैठा करते थे।
कुछ आगे जाने पर एक मेडिटेशन साउंड प्रूफ हल्के अंधेरे वाला कमरा बना है। यहां भी साईं बाबा की एक जीवंत मूर्ति है। उसके सामने कुछ लोग ध्यान लगाकर बैठे हैं।
इससे और थोड़ा आगे जाओ तो द्वारका माई का मंदिर है। मुख्य मंदिर, गुरुस्थान के बाद द्वारका माई के मंदिर की अहमियत है।
कहा जाता है कि साईं बाबा ने जितने भी चमत्कार किए, वो सब द्वारका माई में ही किए हैं। यहीं बैठकर वह लोगों के दुख सुना करते थे और उनका निवारण भी करते थे।
यह भी कहा जाता है कि द्वारका माई मंदिर जहां है वो एक मस्जिद हुआ करती थी। साईं के भक्त मुस्लिम भी थे और हिंदू भी। उनके शिष्य भी हिंदू और मुस्लिम दोनों थे।
द्वारका माई मंदिर में बाबा के समय से ही एक धूणा जल रहा है, जिसके आसपास जाली लगी हुई है। बाबा की बड़ी-सी तस्वीर के सामने सोने के चरण बने हुए हैं। इसके ठीक सामने चावड़ी है, बाबा अगर सुबह द्वारका में हुआ करते थे तो शाम को चावड़ी में। उस जमाने में दोनों अलग-अलग गांव में बने थे। साईं जहां से भिक्षा मांगकर लाते थे, वह पांच घर भी चावड़ी से कुछ आगे हैं।
साईं मंदिर में पुजारी खानदानी तौर पर नहीं होते हैं बल्कि इसके लिए विज्ञापन दिए जाते हैं। सुबह 4 बजे मंदिर के कपाट खुलते हैं। एक पुजारी साईं बाबा को उठाने के लिए आते हैं।
सबसे पहले वह बाकायदा बाबा को रात में लगाई गई मच्छरदानी उठाते हैं। फिर 4.15 बजे भूपालि आरती होती है। उसके बाद काकड़ आरती होती है। यह आरती साईं बाबा को जगाने के लिए होती है। काकड़ आरती में बाबा को मक्खन और शक्कर का भोग लगाया जाता है। इसके बाद साईं बाबा को नहलाया जाता है। जिसे मंगल स्नान कहते हैं।
साईं को नहलाने की कहानी भी रोचक है। द्वारका माई मंदिर के पास एक रेस्त्रां हुआ करता था, स्वामी मद्रास होटल। हमेशा से बाबा को नहलाने के लिए पानी इसी होटल से जाता था। आज भी इसे बदला नहीं गया है।
नहलाने के बाद बाबा को हलवे का भोग लगाया जाता है। फिर 8 बजे बाबा को रोटी, मूंगफली, प्याज, दूध, दही का भोग लगाया जाता है। दोपहर 12 बजे मध्याह्न आरती होती है। जिसमें बाबा को नैवेद्य अर्पित किया जाता है। जिसमें एक स्वीट डिश, दो सब्जी, चावल, दाल, चटनी, दही होता है। दोपहर के भोग में फिर से घी शक्कर। सभी मंदिरों में झुणका भाकरी का भोग हर दिन लगता है।
झुणका एक प्रकार की महाराष्ट्रियन डिश है जो बेसन से बनती है। फिर सूर्यास्त पर धूप आरती होती है और रात में शयन आरती होती है जिसके बाद बाबा को हलवे का भोग लगता है। बाबा को भोग लगाने के बाद बचे हुए भोग को प्रसाद में मिक्स कर दिया जाता है।
शिरडी में गुरुवार को बहुत भीड़ रहती है। इस दिन यहां बाबा की पालकी निकलती है। गुरुवार के अलावा यहां दो त्योहार मनाए जाते हैं। दशहरा और रामनवमी।
दशहरे वाले दिन बाबा ने समाधि ली थी। यहां की रामनवमी खास होती है। इसी दिन यहां बाबा के आदेश से उर्स मनता है, इसलिए मुस्लिम भी शामिल होते हैं।
रामनवमी के ही दिन उर्स भी होता है। हिंदू-मुस्लिम सभी इसमें शामिल होते हैं। साईं बाबा एक ईश्वर को मानते थे। बहुत तामझाम और नियम उसूल उन्होंने अपने भक्तों को नहीं दिए।
ज्यादातर साईं भक्त गुरुवार के दिन खिचड़ी या पुलाव का लंगर लगाते हैं। शिरडी के प्रसादालय में ज्यादातर काम के लिए सोलर का प्रयोग हो रहा है।
एक हॉल में एक साथ 3,000 लोग खाना खा सकते हैं। त्योहार पर हर दिन 1 लाख लोग खाते हैं। खाना बनाने की विधि बहुत वैज्ञानिक है।
ज्यादातर कामों के लिए मशीनों का प्रयोग होता है। गेंहू पीसने, आटा गूंथने से लेकर रोटी बनाने तक का काम मशीनों से होता है। खाने में दो सब्जी, दाल, एक मीठा और रोटी रहती है।
यह मंदिर अपनी अमीरी, व्यवस्था और चढ़ावे को लेकर मशहूर है। पुजारी जोशी कहते हैं कि मैंने खुद बाबा को 100 किलो सोने के सिंहासन पर बैठाया था।
लोग कहते हैं कि बाबा तो फकीर थे, फिर यह सिंहासन क्यों, सारी उम्र मेरा बाबा फकीरी में रहा और भक्तों को अमीर करता रहा, भक्त चाहते हैं कि उनके बाबा सोने के सिंहासन पर बैठें।
पुजारी जोशी बताते हैं कि 35 साल बाबा की नौकरी करते हुए मेरे सामने लोगों के साथ ऐसे-ऐसे चमत्कार हुए हैं कि लोग खुश होकर अपने साईं को देकर जाते हैं। भक्तों का दावा है कि बाबा उनसे बात करते हैं।
साईंबाबा कौन थे, कहां से आए थे और किस मजहब के थे। इस पर बहुत सारे अपवाद हैं। कहते हैं कि साईं बाबा आंध्र प्रदेश से शिरडी आए थे। कोई कहता है कि वह हिंदू ब्राह्मण हैं और कोई कहता है कि मुस्लिम थे।
शिरडी में साईं के आने की कहानी 
औरंगाबाद के धूपगांव में चांद पाटिल नाम का एक धनवान मुस्लिम रहता था। जब वह औरंगाबाद जा रहा था, तो रास्ते में उसकी घोड़ी खो गई। दो महीने तक उसने उसे खूब खोजा, लेकिन वह नहीं मिली।
अंत में वह निराश होकर औरंगाबाद लौट रहा था कि रास्ते में देखा कि एक फकीर चिलम तैयार कर रहा है। फकीर के बुलाने पर चांद पाटिल उसके पास गए और सारी कहानी बताई। फकीर ने कहा कि नाले की ओर जाकर ढूंढो।
चांद पाटिल ने फकीर के कहने पर ऐसा ही किया और देखा कि घोड़ी वहां घास चर रही थी। चांद पाटिल को लगा कि बाबा कोई सामान्य मानव नहीं हैं।
घोड़ी को साथ लेकर जब वह फकीर के पास वापस पहुंचा तो देखा चिलम सुलगाने के लिए बाबा ने जमीन में चिमटा घुसाया और फिर उसे बाहर खींचा तो उसके साथ अंगार निकल आया।
फकीर ने अंगार को चिल्म पर रखा। दूसरी बार सटके से जमीन पर मारा तो पानी निकल आया। फकीर ने चिलम पी और चांद पाटिल ने भी।
वह हैरान था। उसने फकीर से अपने घर चलने का आग्रह किया। पाटिल घूपगांव का अधिकारी था। उसके घर पर उसके साले के लड़के का विवाह होने वाला था। बारात शिरडी जानी थी।
चांद पाटिल शादी के प्रबंध में लग गए। बारात के साथ फकीर भी शिरडी के लिए प्रस्थान कर गए।
जब बारात शिरडी पहुंची तो फकीर यहां के खंडोबा मंदिर के पास म्हालसापति के खेत में एक पेड़ के नीचे ठहराए गए।
खंडोबा मंदिर के सामने ही तमाम बैलगाड़ियां खोल दी गईं। फकीर को बैलगाड़ी से उतरता देख म्हालसापति ने कहा कि आओ साईं आओ।
तब से सब लोग उन्हें साईं कहने लगे। बारात दुल्हन लेकर वापस धूपगांव लौट गई, लेकिन साईं नहीं लौटे।
